b"\n_START_ARTICLE_\nChien-gris\n_START_SECTION_\nUlkon\xc3\xa4k\xc3\xb6\n_START_PARAGRAPH_\nJaques du Fouilloux kuvaili rotua 16. vuosisadalla yleiseksi. Sen selk\xc3\xa4 oli harmaa ja raajat ruosteen- tai punaruskeat. Joillain yksil\xc3\xb6ill\xc3\xa4 sel\xc3\xa4n karva oli l\xc3\xa4hes mustaa. Se oli kookas.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nChien-gris oli omap\xc3\xa4inen, muutokselle ja yliampumiselle altis ajokoira, mutta kuolemaansa saakka riistan mets\xc3\xa4st\xc3\xa4miselle omistautunut.\n_START_SECTION_\nAlkuper\xc3\xa4\n_START_PARAGRAPH_\nChien-gris (harmaa koira) kehittyi keskiajalla. Se oli j\xc3\xa4ljest\xc3\xa4v\xc3\xa4 mets\xc3\xa4styskoira ja kuului Ranskan kuninkaiden ajueisiin. Kuningas Charles IX:n (1550-1574) mukaan Louis IX toi rodun Ranskaan tutustuttuaan siihen ollessaan vankina ristiretkien aikaan ja saatuaan muutaman yksil\xc3\xb6n lahjaksi. Entisaikojen kirjailijat liittiv\xc3\xa4t ajokoiriinsa mielell\xc3\xa4\xc3\xa4n muinaisen ja kaukaisen alkuper\xc3\xa4n, mink\xc3\xa4 vuoksi chien-grisin v\xc3\xa4itettiin olleen kotoisin Tatariasta._NEWLINE_Vaikka rodun hajuaisti ei ollut kovin hyv\xc3\xa4, kuninkaat pitiv\xc3\xa4t siit\xc3\xa4 enemm\xc3\xa4n kuin sit\xc3\xa4 pienemm\xc3\xa4st\xc3\xa4 saint hubertinkoirasta (vihikoiran kantarotu). T\xc3\xa4st\xc3\xa4 huolimatta sit\xc3\xa4 oli 19. vuosisadalla en\xc3\xa4\xc3\xa4 mahdotonta l\xc3\xb6yt\xc3\xa4\xc3\xa4 mist\xc3\xa4\xc3\xa4n muihin rotuihin sekoittumisen ja Ranskan vallankumouksen mets\xc3\xa4stykselle aiheuttaman vaikutuksen takia._NEWLINE_George Turberville k\xc3\xa4\xc3\xa4nsi Fouilloux'n kirjan englanniksi ja k\xc3\xa4ytti chien-grisin englanninkielisen\xc3\xa4 nimen\xc3\xa4 termi\xc3\xa4 dun-hound (harmaanruskea ajokoira). H\xc3\xa4n teki n\xc3\xa4in luultavasti v\xc3\xa4ltt\xc3\xa4\xc3\xa4kseen sekaannusta englanninvinttikoiraan, joka tunnetaan kansainv\xc3\xa4lisesti nimell\xc3\xa4 greyhound. Dunhound mainitaan my\xc3\xb6hemmin englanninkielisiss\xc3\xa4 kirjoituksissa, joissa annetaan ymm\xc3\xa4rt\xc3\xa4\xc3\xa4 sen levinneen my\xc3\xb6s Isoon-Britanniaan, ja sen arveltiin satulan v\xc3\xa4rin perusteella olleen yksi vihikoiran esi-isist\xc3\xa4._NEWLINE_Englanninkieliset viittaukset paikallisiin chien-griseihin saattavat kuitenkin johtua siit\xc3\xa4, ettei Turberville korostanut kovin hyvin h\xc3\xa4nen kirjansa olevan k\xc3\xa4\xc3\xa4nn\xc3\xb6s, joten on hyvin mahdollista ett\xc3\xa4 ihmiset virheellisesti luulivat teoksen kuvanneen englantilaista mets\xc3\xa4styst\xc3\xa4. Varhaiset viittaukset dunhoundiin saattavat siis johtua vain siit\xc3\xa4 ett\xc3\xa4 ihmiset, kuten Nicolas Cox, luottivat Turbervilleen. T\xc3\xa4m\xc3\xa4n vuoksi on melko todenn\xc3\xa4k\xc3\xb6ist\xc3\xa4 ettei chien-grisi\xc3\xa4 ikin\xc3\xa4 k\xc3\xa4ytetty merkitt\xc3\xa4v\xc3\xa4sti mets\xc3\xa4stykseen Britteinsaarilla."